2.  ปัจจัยความเสี่ยง

.

2.1 ความเสี่ยงในการประกอบธุรกิจ

  2.1.1 ความเสี่ยงทางด้านการเงิน

บริษัทฯ ไม่มีหนี้เงินกู้ยืมทั้งระยะสั้นและระยะยาว
จึงไม่มีความเสี่ยงในเรื่องดอกเบี้ยเงินกู้และการชำระหนี้

2.  ความเสี่ยงจากอัตราแลกเปลี่ยนเงินตรา

  บริษัทฯ ได้มีธุระกรรมที่เกี่ยวข้องกับอัตราแลกเปลี่ยนเงินตราต่างประเทศ 2 กรณี คือ

2.1.2.1 การซื้อเครื่องมือ อุปกรณ์ และวัตถุดิบที่ใช้ในการให้บริการ
ซึ่งส่วนใหญ่จะนำเข้าจากต่างประเทศ เพื่อลดความเสี่ยงในส่วนของอัตราแลกเปลี่ยนเงินตรา
จึงมีเงื่อนไขการซื้อ-ขายกันด้วยเงินบาท

2.1.2.2 ในกรณีที่เป็นส่วนของค่าบริการทั้งนำเข้ามาให้บริการจากต่างประเทศ
และการออกไปให้บริการยังต่างประเทศหรืออื่นๆ
จะใช้วิธีทำสัญญากันด้วยค่าเงินบาทหรือซื้อเงินตราต่างประเทศล่วงหน้าในทันทีที่ทราบจำนวนที่ต้องชำระ
เพื่อเป็นการกำหนดค่าใช้จ่ายที่คงที่ ลดความเสี่ยงจากการเปลี่ยนแปลงของอัตราแลกเปลี่ยน

  2.1.3 ความเสี่ยงเรื่องวัตถุดิบ

โดยลักษณะของธุรกิจ วัตถุดิบหลักที่ใช้ส่วนใหญ่จะนำเข้าจากต่างประเทศ
ดังนั้นปัจจัยความเสี่ยงที่เกิดขึ้น แบ่งได้เป็น 2 กรณีที่สำคัญ

  ก. ความผันผวนของราคาสินค้า ทำให้ต้นทุนการให้บริการไม่คงที่

  ข. การขาดแคลนสินค้า เป็นเหตุทำให้ไม่สามารถให้บริการได้อย่างต่อเนื่อง
  ซึ่งเป็นปัจจัยความเสี่ยงที่สำคัญ

ดังนั้น จึงได้มีแนวทางลดความเสี่ยง ดังนี้

  2.1.3.1 ตกลงสัญญาซื้อ - ขายล่วงหน้าด้วยเงื่อนไขของราคาและจำนวนสินค้าที่แน่นอน

2.1.3.2 วางแผนการใช้วัตถุดิบอย่างใกล้ชิด
โดยให้สอดคล้องกับปริมาณงานที่รับไว้และจากการคาดการณ์ล่วงหน้า
เพื่อให้มีวัตถุดิบใช้อย่างต่อเนื่องและพอเพียง เป็นการควบคุมต้นทุนการให้บริการได้คงที่
และลดความเสี่ยงจากการขาดวัตถุดิบที่ใช้ในการให้บริการ

2.1.3.3
สร้างพันธมิตรอันดีกับเจ้าของผลิตภัณฑ์หรือผู้จัดจำหน่ายและตัวแทนจำหน่ายเพื่อทราบแนวโน้มทิศทางการเคลื่อนไหวของวัตถุดิบ
จะได้ร่วมมือช่วยรับสถานการณ์ได้ทันท่วงที
เป็นการป้องกันและลดความรุนแรงจากปัญหาราคาและการขาดแคลนวัตถุดิบที่อาจเกิดขึ้นได้ในระดับหนึ่ง

2.1.4 ความเสี่ยงจากการขาดแคลนบุคลากร

ธุรกิจวิศวกรรมบริการ นอกจากเทคโนโลยีแล้ว บุคลากรเป็นองค์ประกอบที่สำคัญยิ่ง
นับเป็นปัจจัยเสี่ยงระดับสูงของการดำเนินธุรกิจนี้ ประกอบกับความต้องการด้าน NDT
ในภาคอุตสาหกรรมมีแนวโน้มสูงขึ้น จนเกิดภาวะอุปสงค์และอุปทานไม่สมดุล
การเพิ่มบุคลากรและการรักษาบุคคลากรที่มีอยู่เดิมไว้ได้ จึงเป็นความจำเป็นอย่างยิ่ง ซึ่งบริษัทฯ
ได้ให้ความสำคัญและมีการเตรียมความพร้อมมาโดยตลอดและสม่ำเสมอ
เพื่อลดความเสี่ยงโดยได้ดำเนินการดังนี้

2.1.4.1 ขยายศูนย์ฝึกอบรมเทคนิค NDT ตามข้อกำหนดมาตรฐานสากลให้กับพนักงานของบริษัทฯ
เป็นการภายใน ในขณะเดียวกันก็ได้ส่งพนักงานออกไปรับการฝึกอบรมและเรียนรู้เทคนิคใหม่ๆ
พร้อมหาความชำนาญจากภายนอกทั้งในและต่างประเทศ

2.1.4.2 สร้างพันธมิตรกับองค์กรอื่นที่มีเทคโนโลยีชั้นสูง เพื่อการแลกเปลี่ยน
เรียนรู้และฝึกฝนความชำนาญซึ่งกันและกัน เป็นการลดปัญหาการขาดแคลนบุคลากร
และยกระดับความรู้ความสามารถให้กับบุคลากรของบริษัทฯ และเพิ่มศักยภาพในการให้บริการลูกค้า
เช่น บันทึกความร่วมมือกับบริษัท Oceaneering International ของประเทศอังกฤษ และ
KIECO (Korea Inspection & Engineering Co.,Ltd.) ของประเทศเกาหลี

2.1.4.3 ให้โอกาสและส่งเสริมความก้าวหน้าในหน้าที่การงาน
ความสามารถของพนักงานอย่างเที่ยงธรรม
เพื่อสร้างความมั่นใจแก่บุคคลากรในการร่วมงานกับบริษัทฯ

2.1.4.4 แบ่งปันค่าตอบแทนอย่างยุติธรรม โดยคำนึงถึงความมั่นคงในการครองชีพอย่างเหมาะสม
และสมเหตุ สมผล

2.1.4.5
เพิ่มความร่วมมือและให้การสนับสนุนกับสถาบันการศึกษาและองค์กรที่เกี่ยวข้องในการช่วยเร่งสร้างบุคลากรทางด้านวิชาชีพนี้ให้เพียงพอกับความต้องการทางภาคอุตสาหกรรม
เพื่อลดการแย่งชิงบุคลากร

2.1.4.6 สร้างจิตสำนึกรักในองค์กร และความรู้สึกเป็นส่วนหนึ่งขององค์กร
โดยให้สวัสดิการที่เหมาะสม ผลตอบแทนที่ยุติธรรม
สร้างบรรยากาศการทำงานร่วมกันอย่างมีความสุขและมั่นคง

2.1.4.7 บริหารให้บริษัทฯ มีการพัฒนา และเติบโตอย่างต่อเนื่อง
เป็นที่วางใจในความรู้สึกของพนักงานที่จะฝากอนาคตไว้กับบริษัทฯ

2.1.5 ความเสี่ยงด้านอุตสาหกรรม

ด้วยลักษณะธุรกิจของบริษัทฯ ส่วนใหญ่จะเกี่ยวข้องโดยตรงกับภาคอุตสาหกรรมด้านพลังงาน และพลัง
งานเป็นปัจจัยหลักของการดำรงชีวิตของมวลมนุษย์ ซึ่งมีการเพิ่มขยายอย่างต่อเนื่อง
ทำให้ความต้องการพลังงานเพิ่มขึ้นโดยตลอด ส่งผลให้อุตสาหกรรมพลังงาน
รวมไปถึงอุตสาหกรรมที่เกี่ยวข้องมีการเติบโตขึ้นอย่างต่อเนื่องไปในทำนองเดียว กัน
ดังนั้นภาวะอุตสาหกรรมด้านการตรวจสอบความปลอดภัยก็ยังคงมีแนวโน้มการขยายตัวต่อไปได้
แต่อย่างไรก็ตาม ภาวะเศรษฐกิจก็ยังเป็นตัวกำหนดทิศทางการเติบโตของภาคอุตสาหกรรมโดยรวม
ซึ่งเห็นได้จากวิกฤติเศรษฐกิจที่เกิดขึ้นใน ช่วงตลอดปีที่ผ่านมา
ส่งผลให้อัตราการเติบโตทางภาคอุตสาหกรรมลดลงอย่างเห็นได้ชัด
แม้แต่อุตสาหกรรมด้านพลังงานก็ตาม ซึ่งบริษัทฯ
ได้วางแผนการบริหารความเสี่ยงด้วยการยึดหลักในการสร้างความพึงพอใจและความไว้วางใจต่อฐานลูกค้าเดิม
และสร้างฐานลูกค้าใหม่ให้ได้มากที่สุด
เพื่อการได้มีส่วนแบ่งการตลาดตามเป้าหมายภายใต้ภาวะวิกฤติเศรษฐกิจที่เป็นอยู่

2.1.6 ความเสี่ยงเรื่องการเมือง

จากวิกฤติการเมืองที่ยืดเยื้อยาวนาน และยังไม่เห็นข้อยุติที่จะเข้าสู่ภาวะปกติได้
จากความไม่มั่นคงของรัฐบาล ทำให้นักลงทุนขาดความมั่นใจในแผนพัฒนาเศรษฐกิจของประเทศ
ส่งผลให้การลงทุนชะลอตัวลง และรุนแรงถึงขั้นมีการย้ายฐานการผลิตไปยังต่างประเทศ
ทำให้การขยายตัวทางภาคอุตสาหกรรมโดยรวมลดลง
ซึ่งที่ผ่านมาวิกฤติการเมืองยังไม่กระทบถึงผลประกอบการของบริษัทฯ ที่รุนแรงนัก ด้วยบริษัทฯ
ยังสามารถรักษาฐานเดิมและขยายฐานลูกค้าใหม่ได้ ด้วยปริมาณงานที่ให้ผลประกอบการที่น่าพอใจ
ซึ่งบริษัทฯ ยังคงต้องให้การติดตามสถานการณ์อย่างใกล้ชิดและวางแผน การดำเนินการ
เพื่อรับภาวะวิกฤติการเมืองที่อาจจะรุนแรงขึ้นในอนาคต

7.  ความเสี่ยงด้านกฎหมาย

ธุรกิจของบริษัทฯ เกี่ยวข้องกับความปลอดภัยในชีวิต ทรัพย์สิน และสิ่งแวดล้อม
ทำให้ต้องมีกฎหมายภายในประเทศเข้าควบคุมดูแล
ด้วยการออกข้อกำหนดและข้อบังคับให้เป็นแนวทางปฏิบัติ
ทั้งในส่วนผู้ประกอบการและบุคลากรที่เกี่ยวข้อง เช่น กฎกรมธุรกิจพลังงาน กระทรวงพลังงาน
สำนักมาตรฐานผลิตภัณฑ์ กระทรวงอุตสาหกรรม (สมอ) ข้อบังคับสำนักงานปรมาณูเพื่อสันติ (ปส.)
ข้อบังคับกรมวิทยาศาสตร์การแพทย์ รวมถึงองค์กรอิสระ เช่น สภาวิศวกร
มาตรฐานการรับรองบุคลากร NDT ของ สมอ. และอื่นๆ ที่ออกมาช่วยกำกับดูแล
รวมถึงข้อกำหนดตามมาตรฐานสากล เช่น ASNT ISO ฯลฯ เป็นต้น ข้อกฎหมายและข้อกำหนดต่างๆ
เหล่านี้ แม้จะต้องเพิ่มต้นทุนการบริการ แต่ก็เป็นส่วนเอื้อต่อธุรกิจมากกว่าเป็นความเสี่ยง
ด้วยเหตุผลที่ผู้ประกอบการต้องทำตามกฎหมาย ทำให้ความต้องการใช้บริการ NDT เพิ่มขึ้น

8.  ความเสี่ยงในการพึ่งพิงผู้รับเหมา

งานที่เป็นโครงสร้างขนาดใหญ่ของภาครัฐ หรือองค์กรเอกชน
มักจะเป็นการประมูลให้ผู้รับเหมารับไปดำเนินการ
ซึ่งผู้รับเหมาหลักก็จะแยกงานเป็นส่วนย่อยออกไปให้ผู้รับเหมาช่วงรับไปดำเนินการต่อตามประเภทของงานต่อไป
ซึ่งการให้บริการทางเทคนิค NDT จะเป็นภาระรับผิดชอบของผู้รับเหมาช่วง ดังนั้นโอกาสที่จะได้งาน
เงื่อนไขของการทำงานและค่าบริการ จึงขึ้นกับการพิจารณาของผู้รับเหมาช่วง
การได้งานจากกระบวนการในลักษณะนี้เป็นความเสี่ยงที่ต้องพึ่งพิงผู้รับเหมาโดยตรง
ซึ่งมีโอกาสเกิดปัญหาความคลาดเคลื่อนทางเทคนิคในการให้บริการ ตามข้อกำหนดในเทคโนโลยี
ของเจ้าของโครงการ อีกทั้งค่าบริการที่ไม่เหมาะสมเพียงพอ รวมถึงปัญหาการชำระค่าบริการ
หากผู้รับเหมามีปัญหาทางการเงิน ซึ่งบริษัทฯ ได้ให้ความระมัดระวัง
โดยการพิจารณาอย่างรอบคอบที่จะเลือกรับงานจากผู้รับเหมาที่ให้ความสำคัญในรายละเอียดของมาตรฐานและฐานะการเงินที่มั่นคง
ซึ่งปัจจุบันประมาณ 90% บริษัทฯ ยังคงรับงานผ่านผู้รับเหมา และประมาณ 10%
เป็นการรับงานโดยตรงจากเจ้าของงาน ซึ่งส่วนใหญ่เป็นงานที่อยู่ในข้อบังคับของกฎหมาย
แต่อย่างไรก็ตาม ในโครงการขนาดใหญ่ที่มีความเสี่ยงสูง
ฝ่ายเจ้าของหรือที่ปรึกษาของเจ้าของโครงการ
ได้เข้ามาดูแลในส่วนของความปลอดภัยอย่างใกล้ชิดมากขึ้น
เป็นโอกาสที่การคัดสรรผู้ที่จะเข้าไปให้บริการด้าน NDT ตรงตามหลักเกณฑ์ที่กำหนดในมาตรฐาน
ซึ่งจะทำให้บริษัทฯ มีโอกาสได้รับงานมากขึ้นกว่าที่ต้องผ่านผู้รับเหมาช่วง

9.  ความเสี่ยงจากการเพิ่มขึ้นของคู่แข่งและการค้าเสรี

ด้วยภาวะวิกฤติเศรษฐกิจและการเมือง ส่งผลให้ภาวะอุตสาหกรรมในธุรกิจบริการ NDT
มีอัตราการเติบ โตที่ลดลง ประกอบกับลักษณะธุรกิจบริการวิศวกรรมด้านเทคนิค NDT
ต้องอยู่ภายใต้เงื่อนไขข้อบังคับด้วยมาตรฐานสากลและกฎหมาย
ทำให้ไม่ค่อยจูงใจนักลงทุนที่เข้ามาลงทุนในธุรกิจนี้
ปัญหาจากการเพิ่มขึ้นของคู่แข่งภายในประเทศจึงยังไม่รุนแรง ในทางกลับกัน
นโยบายการเปิดเสรีทางการค้าของประเทศไทย
ส่งผลให้กลุ่มผู้ประกอบการจากต่างประเทศมีโอกาสเข้ามามีส่วนแบ่งการตลาดมากขึ้น
โดยเฉพาะในการบริการด้านเทคนิค NDT ขั้นสูง ซึ่งมีผลตอบแทนสูงกว่า (Margin)
โดยอาศัยความน่าเชื่อถือจากภาพลักษณ์เป็นชาวต่างชาติ และประสบการณ์ที่มากกว่า
เป็นข้อได้เปรียบซึ่งอาจส่งผลกระทบถึงปัญหาและโอกาสในการขยายการให้บริการของบริษัทฯ
ในอนาคตได้

อย่างไรก็ตาม บริษัทฯ ได้มีการวางแผนเพื่อลดความเสี่ยงจากปัญหาดังกล่าว ด้วยการสร้างพันธมิตร
ร่วมกับผู้ประกอบการที่มีประสบการณ์และความน่าเชื่อถือ
และอาศัยความได้เปรียบจากต้นทุนด้านบุคลากรและต้นทุนด้านการบริหารจากการเป็นผู้ประกอบการในพื้นที่
ซึ่งจะเป็นการช่วยเพิ่มโอกาสที่บริษัทฯ
จะได้ส่วนแบ่งการตลาดจากการขยายการให้บริการในเทคนิคชั้นสูงต่อไปได้มากขึ้น

2.2 ความเสี่ยงเกี่ยวกับการให้บริการ

2.2.1 ความเสี่ยงจากการพึ่งพิงต่างประเทศ

ในกระบวนการทดสอบ NDT ตั้งแต่ด้านเทคนิค อุปกรณ์ เครื่องมือ รวมถึงข้อกำหนดกฎเกณฑ์
ล้วนต้องอาศัยต่างประเทศที่เป็นเจ้าของเทคโนโลยีทั้งสิ้น
อีกทั้งในส่วนของผู้จำหน่ายอุปกรณ์และเครื่องมือดังกล่าว ยังจำกัดอยู่ในวงแคบ
โดยเฉพาะตัวแทนจำหน่ายภายในประเทศ ทำให้ที่ผ่านมาบริษัทฯ
มีความเสี่ยงจากการผูกขาดการเป็นตัวแทนจำหน่าย
ทำให้เสียเปรียบในด้านอำนาจการต่อรองในเรื่องราคา และเงื่อนไข การส่งมอบสินค้า
ซึ่งมีผลกระทบต่อต้นทุนและเงื่อนไขเวลาในการให้บริการ
นอกจากนั้นยังมีปัญหาด้านทรัพย์สินทางปัญญาของเครื่องมือบางชนิด เช่น ในด้าน Solfware
ที่ใช้ในการวิเคราะห์ผลการทดสอบ ทำให้ไม่สามารถบริการลูกค้าได้อย่างเบ็ดเสร็จ
ทั้งในการปฏิบัติและการวิเคราะห์ผลข้อมูลดังที่ปฏิบัติกันมา ต้องอาศัยจากเจ้าของสินค้าไปตลอด

อย่างไรก็ตาม ความเสี่ยงดังกล่าวได้ลดลงเนื่องจากมีผู้แทนจำหน่ายอุปกรณ์และเครื่องมือ NDT
ได้ขยายเพิ่มมากขึ้น อีกทั้งมีผลิตภัณฑ์จากผู้ผลิตรายใหม่เพิ่มขึ้น
ทำให้มีโอกาสเลือกใช้เครื่องมือและอุปกรณ์ที่เหมาะสมกับการดำเนินธุรกิจได้มากขึ้น

  2.2.2 ความเสี่ยงจากภาระความรับผิดชอบต่อข้อมูลจากการให้บริการ

การให้บริการของบริษัทฯ แบ่งออกเป็น 2 ลักษณะ ได้แก่

1.  การให้บริการการทดสอบด้วยเทคนิค NDT เป็นการให้บริการตามข้อกำหนดของลูกค้า
    ทั้งในส่วนของวิธีในการทดสอบ (Method) และปริมาณงาน
    ภาระความรับผิดชอบจะสิ้นสุดลงเมื่อมีการส่งมอบรายงานผลการทดสอบ ปัจจุบันบริษัทฯ
    มีการให้บริการกรณีนี้คิดเป็นร้อยละ 94.5 ของรายได้จากการให้บริการทั้งหมด
    จึงไม่ค่อยมีความเสี่ยงในกรณีนี้มากนัก นอกจากผู้ปฏิบัติการไม่มีความรู้ความชำนาญพอ
    ก็อาจเกิดความเสียหายจากผลรายงานการทดสอบไม่ชัดเจน ต้องทำการทดสอบซ้ำ
    ทำให้ต้นทุนการบริการสูงขึ้น และถูกปรับจากความล่าช้า
    อาจมีผลลุกลามทำให้เกิดความเสียหายรุนแรง ถึงขั้นขาดความเชื่อถือ ซึ่งบริษัทฯ
    ได้ให้ความสำคัญอย่างยิ่งในการคัดสรรบุคลากร NDT ที่มีความรู้ความชำนาญตามมาตรฐาน

2.  การให้บริการด้านการตรวจสอบ (Inspection) เป็นการให้บริการที่ต้องมีการประเมิน
    และสรุปผลออกมาอย่างชัดเจนถึงสถานภาพการใช้งานของชิ้นงานนั้น
    หากเกิดความเสียหายภายหลังการส่งมอบงาน
    อันเนื่องมาจากความผิดพลาดในการประเมินผลของบริษัทฯ
    นับเป็นภาระความรับผิดชอบโดยตรงของบริษัทฯ ต่อค่าความเสียหายที่เกิดขึ้นหรือตามข้อตกลง
    ซึ่งอาจกระทบไปถึงความผิดตามกฎหมายได้
    การบริการประเภทนี้ส่วนใหญ่จะเป็นการตรวจสอบภาชนะรับแรงดันสูงและอุปกรณ์
    ซึ่งอยู่ภายใต้ข้อกำหนดกรมธุรกิจพลังงาน กระทรวงพลังงาน ซึ่งบริษัทฯ
    ได้ป้องกันความเสี่ยงดังกล่าว โดยจัดทำประกันภัยแก่บุคคลที่ 3 ไว้เป็นจำนวน 10.0 ล้านบาท

อย่างไรก็ตาม บริษัทฯ มีการรับงานการตรวจสอบประเภทนี้ในสัดส่วนที่น้อย โดยคิดเป็นร้อยละ 4.5
ของรายได้จากการให้บริการทั้งหมด ซึ่งตลอดเวลาที่ผ่านมา บริษัทฯ
ไม่เคยมีประวัติจากการประเมินผิดพลาด
หรือได้รับคำตำหนิจากลูกค้าหรือจากหน่วยงานภาครัฐที่เกี่ยวข้องแต่อย่างใด ทั้งนี้ด้วยบริษัทฯ
ได้ยึดมั่นในการปฏิบัติตามข้อบังคับ ทั้งจากของภาครัฐบาล และมาตรฐานสากลเป็นสำคัญ
กอปรกับบริษัทฯ ให้ความสำคัญในการใช้บุคลากรในการปฏิบัติการด้าน NDT
ที่ต้องมีคุณสมบัติในการเป็นผู้ปฏิบัติการที่ผ่านการรับรองตามมาตรฐานสากล
ซึ่งจะรวมถึงกระบวนการปฏิบัติงานตามเกณฑ์บังคับที่กำหนดในมาตรฐานสากลและกฎหมายอย่างเคร่งครัดและสม่ำเสมอมาโดยตลอด

2.3 ความเสี่ยงด้านการบริหาร การจัดการ

  2.3.1 กรณีที่บริษัทฯ มีกลุ่มผู้ถือหุ้นรายใหญ่มากกว่าร้อยละ 50

ณ วันที่ 10 กุมภาพันธ์ 2552 บริษัทฯ มีคุณชมเดือน ศตวุฒิ ถือหุ้นในบริษัทฯ คิดเป็นสัดส่วนร้อยละ
43.83 ของจำนวนหุ้นที่จำหน่ายได้แล้วทั้งหมดของบริษัทฯ และมีกลุ่มครอบครัวศตวุฒิ และคุณสุวัฒน์
แดงพิบูลย์สกุล ซึ่งเป็นสามีของคุณชมเดือน ศตวุฒิ ร่วมถือหุ้นในบริษัทฯ คิดเป็นสัดส่วนทั้งหมดร้อยละ
55.45 ของจำนวนหุ้นทั้งหมดของบริษัทฯ ซึ่งสัดส่วนการถือหุ้นที่มากกว่าร้อยละ 50
นี้ทำให้ผู้ถือหุ้นรายใหญ่ดังกล่าวมีอำนาจในการควบคุมบริษัทฯ
และมีอิทธิพลต่อการตัดสินใจทำธุรกรรมของบริษัทฯ
สำหรับกรณีที่ต้องใช้เกณฑ์เสียงข้างมากในการลงคะแนน นอก จากนี้ การถือหุ้นในลักษณะกระจุกตัว
โดยผู้ถือหุ้นรายใหญ่นี้ยังทำให้บริษัทฯ ไม่สามารถตัดสินใจดำเนินการ
โดยปราศจากการยินยอมของกลุ่มผู้ถือหุ้นรายใหญ่
แม้ว่าผู้ถือหุ้นกลุ่มอื่นจะเห็นโอกาสที่จะทำให้เกิดประโยชน์ต่อบริษัทฯ ก็ตาม